**Рамков договор**

**вписан в регистъра под № РД –       /       г.**

Днес, **г.** в гр. Пловдив между:

**1. "ЕЛЕКТРОРАЗПРЕДЕЛЕНИЕ ЮГ" ЕАД,** в качеството му на оператор на електроразпределителната мрежа, притежаващо Лицензия за разпределение на електрическа енергия № Л - 140-07/13.08.2004 г., ("**Лицензията**") със седалище и адрес на управление: гр. Пловдив,ул. "Христо Г. Данов" № 37, ЕИК 115552190, ИН по ЗДДС BG115552190, представлявано от Йоахим Гасер - Председател на Съвета на Директорите и Здравко Братоев – Заместник-председател на Съвета на директорите, действащи чрез Атанас Тодоров - Ръководител отдел „Мрежови клиенти и администрация“ - пълномощник на законните представители съгласно пълномощно рег.№3239/09.06.2021г. на нотариус Ваня Захариева, нотариус в район Районен съд Пловдив с рег. №640 на Нотариалната камара, наричано за краткост "**ЕР Юг**";

и

**2.**, със седалище и с адрес на управление гр./с.      , ЕИК      , ИН по ЗДДС BG      , представлявано от      , с адрес за кореспонденция гр./с.      , тел.      , факс      , електронен адрес:      , наричано по-нататък **"Доставчик"**;

заедно също така наричани "**Страни**", а поотделно "**Страна**",

като се взе предвид следното:

**А.** ЕР Юг притежава лицензия за дейността "разпределение на електрическа енергия";

**Б.** Доставчикът притежава лицензия за дейността "търговия с електрическа енергия";

се сключи настоящият Договор за следното:

**Раздел I. ОПРЕДЕЛЕНИЯ**

**Чл. 1.** В този Договор, в приложенията и допълнителните споразумения към него, следните термини и изрази ще имат значенията, дадени по-долу, освен ако контекстът не изисква друго. Думи в единствено число включват и множествено число и обратно:

1. „**База данни на измервателните системи**“ включват всички технически данни за елементите на измервателната система, физическите данни с резултати от измерванията по отношение на всяко Място на измерване, всички места на измерване и данните за администриране на регистъра на измервателната система, съдържаща две части: Регистър на измервателната система и Данни от измерването;
2. „**Банкова гаранция**“ означава гаранция, издадена в полза на ЕР Юг по нареждане на Доставчика от предварително съгласувана с ЕР Юг банка, при условията на чл. 12 по-долу, която обезпечава изпълнението на задълженията на Доставчика по настоящия Договор;
3. „**Гаранционен депозит**“ парична сума, внесена от Доставчика по посочена от ЕР Юг банкова сметка, която обезпечава изпълнението на задълженията на Доставчика по настоящия Договор;
4. „**Договор за комбинирани услуги**“ означава договор, сключен между Доставчика и краен клиент, с предмет продажбата на електрическа енергия и плащането на някои или всички от следните услуги: "достъп до мрежата", "пренос на електрическа енергия" и "отговорност за балансиране";
5. **„Доставчик“ –** лице, титуляр на лицензия за търговия с електрическа енергия и отговарящо на всички законови условия за осъществяване на дейността;
6. **„Електроразпределителна мрежа“ –** е съвкупност от електропроводи и електрически уредби с високо, средно и ниско напрежение, която служи за разпределение на електрическа енергия;
7. **„ЕСО ЕАД** е „Електроенергиен системен оператор” ЕАД;
8. **„ЗЕ”** е Законът за енергетиката (обн. ДВ, бр.107 от 2003 г.) с всички последващи изменения и допълнения;
9. **„КЕВР”** означава Комисия за енергийно и водно регулиране;
10. **„Мрежови услуги”** са всички услуги, предоставени от ЕР Юг на Ползвателя на мрежата, във връзка с:

* осигуряване на възможността за ползване на мрежата (включително, но не само, услугите достъп до Електроразпределителната мрежа, пренос и разпределение и оперативно управление на разпределителната мрежа);
* извършването на измервания;
* оперативно управление на елементи от разпределителната мрежа (електропроводни линии и електрически уредби), собственост на трети лица;

1. **„Място на измерване“** е мястото, където чрез средства за търговско измерване се отчита преминалото количество електрическа енергия от мрежата към Обекта на Ползвателя на мрежата и обратно;
2. **„Непреодолима сила” (Форс мажор)**, означава непредвидено или непредотвратимо събитие или комбинация от събития от извънреден характер (включващо периода на времетраенето на събитието и времето, необходимо за отстраняване на последствията след такова събитие), възникнало след сключването на този Договор, изразяващо се директно или индиректно в цялостно или частично неизпълнение или забава изпълнение на задълженията от Доставчика или ЕР Юг, което събитие или комбинация от събития е извън разумния контрол на Страната, позоваваща се на Непреодолима сила ("Позоваващата се страна"), което тя не би могла с разумни усилия да избегне или преодолее и което прави невъзможно за Позоваващата се страна да изпълни своите задължения по този Договор, като включително, но не само, саботаж, война, въстание, бунт, ембарго, санкция, бойкот, граждански вълнения, терористичен акт, или друго социално вълнение, метежи, експлозии, пожари, наводнения, земетресения, паднали светкавици, бури, урагани, поройни дъждове, градушки, свличания на земни маси или други екстремни атмосферни условия; блокада, стачка, локаут, трудови или граждански безредици, обилни снеговалежи, горски и полски пожари, масови заболявания от епидемичен или епизодичен характер, нашествия на вредители и др. подобни, политически и законодателни решения, довели до неблагоприятно третиране на операторите на разпределителната мрежи;
3. **„НРЦЕЕ“** означава Наредба №1 от 18.03.2013 г. за регулиране на цените на електрическата енергия, приета от КЕВР, ведно с всички нейни изменения и допълнения в актуалната им редакция.
4. **"Обект"** е всяка обособена по отношение на измерването на енергията електрическа инсталация на даден търговски участник, която произвежда или потребява електрическа енергия;
5. **„Оператор на електроразпределителната мрежа”** е лице, което осъществява разпределение на електрическа енергия по Електроразпределителна мрежа и отговаря за функционирането на Електроразпределителна мрежа, за нейната поддръжка, развитието й на дадена територия и за взаимовръзките й с други мрежи, както и за осигуряването в дългосрочен план на способността на мрежата да покрива разумни искания за разпределяне на електрическа енергия;
6. **„ОУ на ЕР Юг”** са Общите условия на договорите за достъп и пренос на електрическа енергия през електроразпределителната мрежа на „Електроразпределение Юг” ЕАД, одобрени от КЕВР по предвидения в ЗЕ ред;
7. **„ПИКЕЕ”** са съответните действащи Правила за измерване на количеството електрическа енергия, с всички последващи изменения и допълнения;
8. **„Ползвател на мрежата“** е физическо или юридическо лице – Ползвател на Електроразпределителната мрежа, доставящо електрическа енергия в Електроразпределителната мрежа, или снабдявано от такава мрежа;
9. **„ПТЕЕ”** са съответните действащи Правила за търговия с електрическа енергия с всички последващи изменения и допълнения;
10. **„СТИ”** (Средство за търговско измерване) - техническо средства за измерване, което има определени метрологични характеристики и е предназначени да се използва за измерване на величините при продажбата на електрическа енергия, самостоятелно или свързано с едно или повече технически средства;
11. **„Стандартизиран товаров профил"** или „**СТП**“ е поредица от коефициенти, която отразява почасовото разпределяне на потреблението на активната електрическа енергия за тип обект за даден период от време. Сборът от коефициентите за периода е равен на единица. Стандартизираният товаров профил отчита типа на обекта, външната температура, характеристиката на деня от периода (работен, почивен, празничен) и сезона (летен, зимен, преходен).

**Раздел II. ПРЕДМЕТ**

# Чл. 2. (1) Предмет на този Договор е:

1. Регламентиране на реда, по който се извършва обменът на данни и информация между ЕР Юг и Доставчика във връзка с дейностите по достъп до разпределителната мрежа и/или пренос и разпределение на електрическа енергия през разпределителната мрежа, както и дължимите нормативно определени надбавки и цени за всеки Обект на Ползвателя на мрежата, попадащ в обхвата на Договора;

2. Регламентирането на реда и условията, при които се изисква и се изпълнява преустановяването и възстановяването на снабдяването с електрическа енергия по искане на Доставчика.

# 3. Регламентирането на реда, по който се фактурират и заплащат предоставените Мрежови услуги по реда на ОУ на ЕР Юг или сключения между ЕР Юг и Ползвателя на мрежата договор за достъп и пренос.

(2) В случай, че Доставчикът няма сключени Договори за комбинирани услуги със своите Клиенти , Страните се съгласяват, че в отношенията им **не се** прилагат Раздели III, IV и V от настоящия Договор.

(3) Този Договор ще се прилага в неговата цялост, считано от първо число на месеца, следващ текущия месец, в който ЕР Юг получи уведомление от Доставчика за сключването на Договор/и за комбинирани услуги, ведно със списък на Обектите на Клиентите, по отношение на които ще се прилага Договорът, Декларации – съгласия от страна на Клиентите на Доставчика (Приложение №1), както и доказателства за внесен Гаранционен депозит или издадена в полза на ЕР Юг Банкова гаранция, но не по-късно от 14 (четиринадесет) дни преди края на текущия месец, считано от получаване на уведомлението и изискуемите документи.

*(*4) Страните се съгласяват и приемат за установено в договорните си отношения:

1. че редът и начинът на предоставянето на Мрежовите услуги, както и допълнителните услуги, е подробно регламентиран в действащите ОУ на ЕР Юг или сключения договор за достъп и пренос между ЕР Юг и Ползвателя на мрежата;

2. за избягване на всякакво съмнение Страните се съгласяват, че ако някой въпрос не е уреден в настоящия Договор, а е уреден в ОУ на ЕР Юг или сключения договор за достъп и пренос между ЕР Юг и Ползвателя на мрежата, то приложение в отношенията между страните намират ОУ на ЕР Юг или сключения договор за достъп и пренос между ЕР Юг и Ползвателя на мрежата, доколкото записаното в тях не противоречи на настоящия Договор.

**Чл. 3.** (1)Услугите се предоставят, съответно фактурират и заплащат за всеки Обект на Клиент на Доставчика, присъединен към Електроразпределителната мрежа на ЕР Юг, оборудван със средства за търговско измерване на електрическата енергия за всеки период на сетълмент или по отношение на който се прилага СТП и попадащ в обхвата на този Договор.

(2) При сключване на този Договор и в случай, че има сключени Договори за комбинирани услуги Доставчикът се задължава да предостави на ЕР Юг списък с подробна информация по образец за Клиентите и за съответните им Обекти, по отношение на които се сключва този Договор (Приложение №5).

**Раздел ІІІ. СРОК И УСЛОВИЯ ЗА ПРИЛАГАНЕ НА ДОГОВОРА**

**Чл. 4.**  (1) Настоящият Договор се сключва за срок от 1 (една) година и влиза в сила от 1-во число на месеца, следващ месеца на представяне на необходимата информация от страна на Доставчика и на обезпечението по чл.12.

(2) В случай, че никоя от Страните не възрази, след изтичането на срока по предходната алинея, Договорът се счита за продължен за неопределен срок и може да се прекрати по реда на Раздел IX.

**Чл. 5.** (1) Прекратяването на уреждането на финансовите отношения по начина, регламентиран в този Договор относно ползването на Мрежови услуги за конкретния Обект влиза в сила от 1-во число на месеца, следващ датата на уведомлението за прекратяване, при условие, че доставчикът е уведомил ЕР Юг не-по-малко от 7 (седем) дни предварително, но не по-късно от 25-то число.

(2) В случай, че Клиент на Доставчика желае да прекрати използването на Мрежовите услуги или допълнителните услуги съгласно чл.2, ал.4, т.1 от този Договор по отношение на някои от Обектите си, Доставчикът уведомява ЕР Юг за това най-малко 7 (седем) работни дни предварително, като представи и актуализиран списък на Обектите, по отношение на които се прилага този Договор.

(3) След като Доставчик веднъж е изключил от обхвата на Договора Обект на клиент, съгласно ал.1, Доставчикът може отново да включи същия Обект в обхвата на Договора, съгласно сроковете за смяна на доставчик и уведоми за това ЕР Юг.

(4) В случай, че Доставчикът не е изпълнил задълженията си по предходните алинеи, той дължи заплащане на всички суми, начислени от ЕР Юг по силата на този Договор за всички Обекти на Клиенти, по отношение на които този Договор намира приложение.

(5) В случай на промяна на Клиентите и/или Обектите, по отношение на които се сключва този Договор, извън хипотезата на предходните алинеи, Доставчикът се задължава в срок най-малко 7 (седем) работни дни преди края на съответния месец да представи актуализиран списък на Обектите, по отношение на които се прилага този Договор, като по отношение на новите Клиенти и Обекти Договорът се прилага от първо число на месеца, следващ получаването на посочените документи.

**Чл. 6.** (1)Ако по време на действие на този Договор настъпят промени по силата на акт на компетентен държавен орган, които изменят и/или противоречат на разпоредбите на този Договор, Страните се задължават в срок до 1 (един) месец от констатирането на подобно противоречие/изменение да приведат договорните си отношения в съответствие с направените промени, като за целта и в зависимост от обема настъпилите промени подпишат допълнително споразумение към този Договор или нов Договор.

(2) При отказ от страна на Доставчика да приведе договорните си отношения в съответствие с настъпилите промени по предходната алинея, ЕР Юг има право да прекрати Договора, след като даде на Доставчика допълнителен срок от 5 (пет) работни дни за изпълнение на задължението му, описано в предходната алинея.

**Раздел ІV. ЦенИ**

**Чл. 7.** (1) Доставчикът се задължава да заплаща на ЕР Юг фактурираните му по този Договор суми съгласно действащите ОУ на ЕР Юг или сключен договор за достъп и пренос и българското законодателство по одобрените от КЕВР цени за Мрежови услуги.

(2) Към тези цени се начисляват нормативно определените данъци, такси и надбавки, свързани с тези услуги.

**Раздел V.**

**ИЗМЕРВАНЕ, ОТЧИТАНЕ, ПРЕДОСТАВЯНЕ НА ДАННИ И ЗАПЛАЩАНЕ ЗА ВСЕКИ ОБЕКТ НА ПОЛЗВАТЕЛЯ НА МРЕЖАТА, ПОПАДАЩ В ОБХВАТА НА ДОГОВОРА**

**Чл. 8.** (1) ЕР Юг отчита пренесената електрическа енергия през Електроразпределителната мрежа до Обекта на Клиента на Доставчика, измерена със СТИ, съгласно реда и условията по ПИКЕЕ и ОУ на ЕР Юг или сключен договор за достъп и пренос, най-малко веднъж и не повече от два пъти за всеки отчетен период, при заявено желание от страна на доставчика.

(2) Получените измерени стойности могат да бъдат оспорени от Доставчика пред ЕР Юг в рамките на три работни дни от получаване на данните. ЕР Юг извършва проверка и потвърждава или коригира измерените стойности. Неоспорени стойности в този срок се смятат за потвърдени от Доставчика.

3) В случай, че Обект на Клиент на Доставчик не отговаря на условията за монтиране и поддържане на средство за почасово търговско измерване на електрическата енергия и този Обект при получаване на достъп до мрежата е причислен от ЕР Юг към подходящ приложим СТП от единния за страната списък със СТП, ЕР Юг се задължава при предоставяне на данните от измерванията да предостави на Доставчика и информация относно конкретния СТП, към който е причислен Обекта на Клиента.

**Чл. 9.** (1) ЕР Юг предоставя на Доставчика данните, на база на които е извършил фактуриране на предоставените Мрежови услуги и необходими от друга страна на Доставчика, за да бъдат фактурирани на Клиентите и заплатени тези дължими Мрежови услуги от Клиентите. Форматът, в който се представят тези данни, се определя от ЕР Юг.

(2) Данните се изпращат по електронна поща или по друг начин, определен от ЕР Юг, на упълномощени за това служители на Доставчика, съгласно Приложение № 2 в срок до 2 (два) работни дни след края на всеки отчетен период.

(3) ЕР Юг има право да промени формата и начина на предоставяне на данни, като уведоми за това Доставчика 30 (тридесет) дни предварително.

**Чл. 10.** Страните се съгласяват, че Мрежовите услуги ще се заплащат минимум веднъж месечно, съгласно периодите на отчитане, като ЕР Юг издава фактура на Доставчика за Мрежовите услуги, използвани от Клиентите му, по действащите към момента на предоставяне на услугата цени, при условията на доставки с непрекъснато изпълнение по смисъла на ЗДДС.

**Чл. 11.** (1) Доставчикът заплаща на ЕР Юг фактурираните му дължими суми за ползваните от Клиентите на Доставчика Мрежови услуги и надбавките по чл.7 от НРЦЕЕ в срок до 10 (десет) дни от издаване на фактура от ЕР Юг, независимо от това дали Клиентите на Доставчика са изпълнили задълженията си за плащане към Доставчика.

(2) Подаването на възражение срещу размера на дължимите суми не освобождава Доставчика от задължението му за плащане.

(3) Заплащането може да се извършва по някой от следните начини: директен дебит или с платежно нареждане.

(4) В случай че Доставчикът не заплати което и да е от своите задължения в уговорените за това срокове, той дължи на ЕР Юг неустойка с обезщетителен характер в размер на законната лихва за забава върху неизплатената сума.

(5) Сумата по предходната алинея се увеличава с всякакви други основателни и доказани разходи и разноски, направени от ЕР Юг, в резултат от неизпълнението на Доставчика.

(6)Когато плащането не е достатъчно да покрие цялото задължение на Доставчика, погасяват се най-напред разноските, след това неустойката и най-после главницата.

**Чл. 12.** (1) При подписването на Договора Доставчикът предоставя в полза на ЕР Юг обезпечение под формата на Банкова гаранция или на Гаранционен депозит, което обезпечава изпълнението на задълженията му за плащане на дължимите суми по този Договор.

(2) В случай че обезпечението е под формата на Банковата гаранция, тя се издава от банка, предварително съгласувана с ЕР Юг, във вид, съгласно Приложение № 3 - неразделна част от този Договор.

(3) В случай, че обезпечението е под формата на Гаранционен депозит, то сумата, изчислена по реда на този член се внася от Доставчика по посочена от ЕР Юг банкова сметка.

(4) Размерът на обезпечението се определя от ЕР Юг така, че във всеки момент да покрива размера на вземанията по предоставените услуги и надбавки за използвана/отдадена реактивна енергия и се изчислява по следния начин:

БГ = 1,5 \* ∑СМ,

където:

БГ е първоначалната стойност гаранцията;

∑СМ – е сума от средномесечния размер на вземането за предоставените Мрежови услуги от ЕР Юг на Доставчикът за всеки един Обект, умножено по корекционен коефициент, отчитащ флуктуацията на вземането през различните месеци.

Показателят „Средномесечен размер на предоставените услуги” се изчислява като сумата от вземанията, формирани на база прогнозно количество умножено по действащите цени (с включен ДДС) за достъп до и пренос през преносната мрежа, за пренос и достъп през разпределителната мрежа и надбавки за използвана/отдадена реактивна енергия за всеки един Обект, през всеки месец на годината, разделен на 12.

(5) ЕР Юг има право да изисква актуализация на сумата по предходната алинея, най-малко веднъж на три месеца.

(6) В случай че обезпечението по ал.1 е Банковата гаранция, тя трябва да е със срок на валидност дванадесет месеца, считано от датата на сключване на този Договор, като до 15-то число на месеца, предхождащ месеца на изтичане на гаранцията, Доставчикът е длъжен да предостави нова гаранция и/или документ за удължаване на нейния срок.

(7) Обезпечението в полза на ЕР Юг се актуализира в срок до 5 (пет) работни дни от уведомлението на ЕР Юг за настъпване на условията по чл.12, ал.5.

(8) В случай, че Доставчикът не актуализира размера на обезпечението в изискуемия срок и размер, ЕР Юг има право да преустанови предоставянето на услугите, предмет на този Договор на Клиентите на Доставчика.

(9) При отказ от страна на Доставчика да актуализира размера на обезпечението в срока по чл.12, ал.7 от този Договор или в случай, че Доставчикът не поднови валидността на гаранцията в срока по чл.12, ал.6, ЕР Юг има право да прекрати Договора, като даде на Доставчика допълнителен срок от 7 (седем) дни за изпълнение на задължението му, за което уведомява Клиентите на Доставчика.

(10) Обезпечението се освобождава в срок до 7 (седем) календарни дни след прекратяване на Договора, изтичане на срока за плащане на окончателната фактура и в случай, че Доставчикът е изпълнил надлежно всички свои задължения.

(11) В случай, че 12 (дванадесет) поредни месеца Доставчикът е заплащал изцяло и в срок задълженията на своите клиенти за Мрежови услуги, ЕР Юг има правото едностранно да намали наполовина размера на изискуемото съгласно чл.12 ал.4 Обезпечение.

(12) В случай, че 24 (двадесет и четири) поредни месеца Доставчикът е заплащал изцяло и в срок задълженията на своите клиенти за Мрежови услуги, ЕР Юг има правото едностранно да намали до 1/3 размера на изискуемото съгласно чл.12 ал.4 Обезпечение.

(13) При непълно, частично плащане в определените срокове, както и при просрочване на дължими плащания за мрежови услуги на свои клиенти по Рамковия договор за срок над 15 (петнадесет) календарни дни от падежа на фактурата, ЕР Юг автоматично понижава мрежовия кредитен рейтинг на доставчика до ниво А (базово), като го уведомява за сумата на дължимото обезпечение и срока в който то следва да бъде учредено по избран от доставчика начин. Ако дължимото обезпечение не бъде учредено от доставчика в определения от ЕР Юг срок, то ЕР Юг има право едностранно да прекрати изпълнението на Рамковия договор в частта му, уреждаща финансовите взаимоотношения относно ползването на Мрежови услуги от клиентите на Доставчика.

(14) Ако в рамките на 12 календарни месеца Доставчикът просрочи 3 (три) или повече пъти дължими плащания към ЕР Юг по фактури за мрежови услуги, предоставени на клиенти на Доставчика, чийто обекти са включени в Рамковите им договори, и това просрочие е с повече от 15 календарни дни от падежа на фактурата, то освен че има правото да се удовлетвори от вече предоставеното от доставчика обезпечение, ЕР Юг има право да поиска и промяна на условията на Рамковия договор, с която размерът на обезпечението се определя от ЕР Юг, така че във всеки момент да покрива размера на вземанията по предоставените услуги и надбавки за използвана/отдадена реактивна енергия, като отчита по-голямото закъснение на плащанията и нарасналия риск при работата с този доставчик, при което формулата за определяне на изискуемото обезпечение по реда на чл.12 от Рамковия договор за доставчика става: БГ = 2,5 \* ΣСМ.

(15) Условията и сроковете за намаляване размера на Обезпечението или освобождаването на Доставчика от това му задължение се уговарят от Страните по реда на чл.27 от този Договор.

**Чл.** **13.** (1) В случай че Доставчикът не изпълни което и да е свое задължение за плащане в срок, ЕР Юг има право да се удовлетвори от предоставеното обезпечение, за което уведомява Доставчика.

(2) В срок до 5 (пет) работни дни от уведомлението по предходната алинея Доставчикът е длъжен да възстанови размера на обезпечението, определен по чл.12.

(3) Ако Доставчик, на когото ЕР Юг е предоставило посочените в чл.12, ал. 11 и чл.12, ал. 12 облекчения, просрочи разплащането на Мрежовите услуги към ЕР Юг за своите клиенти с повече от 10 (десет) дни, ЕР Юг има право да изиска възстановяване на размера на обезпечението до пълния размер съгласно чл.12 ал.4 от настоящия договор.

(4) В случай, че Доставчикът не възстанови обезпечението в размера и срока по предходните две алинеи, ЕР Юг има право да прекрати Договора в частта му, уреждаща финансовите отношения относно ползването на Мрежови услуги от клиентите на Доставчика, като даде на Доставчика допълнителен срок от 7 (седем) дни за изпълнение на задължението му за възстановяване на размера на гаранционното обезпечение, за което уведомява клиентите на Доставчика.

**Раздел VІ. ПРАВА И ЗАДЪЛЖЕНИЯ НА СТРАНИТЕ**

**Чл. 14.** (1)ЕР Юг има право да преустанови преноса на електрическа енергия към Обекти на Клиенти на Доставчика в случаите, предвидени в този Договор, в ОУ на ЕР Юг и действащото законодателство, включително при неизпълнение на задължението за своевременно заплащане на всички дължими суми във връзка с предоставянето на тези услуги.

(2) В случаите на преустановяване или ограничаване на преноса на електрическа енергия към Обектите на Клиенти на Доставчика по предходната алинея, ЕР Юг уведомява клиента, съгласно действащите ОУ на ЕР Юг.

(3) Преустановяването и възстановяването на преноса на електрическа енергия към Обекти на Клиента по искане на Доставчика се извършва при условията и сроковете, съдържащи се в Процедура за преустановяване и възстановяване на преноса на електрическа енергия по заявка на Доставчик, публикувана на Интернет страницата на ЕР Юг.

**Чл.15.** ЕР Юг се задължава:

1. да осигури непрекъснат достъп и Ползване на мрежата при спазване на действащото законодателство и разпоредбите на ОУ на ЕР Юг или сключения договор за достъп и пренос между ЕР Юг и Ползвателя на мрежата и този Договор;

2. да поддържа собствените си измервателни устройства в изправност за своя сметка;

3. да пази поверителността на личната информация на Доставчика и неговите Клиенти и да осигури съхраняването на личните данни съгласно изискванията на законодателството;

4. да поддържа База данни на измервателните системи за Обектите на Клиентите на Доставчика за период не по-кратък от 60 (шестдесет) предходни месеца;

5. да осигури и периодично да обявява в средствата за масово осведомяване дежурен телефон за подаване на сигнали за повреди, справки и оплаквания;

6. своевременно да уведомява Доставчика за прекъсванията на достъпа и преноса на електрическа енергия към Обекти на негови Клиенти;

7. в срок до 10 (десет) работни дни след изтичане на всяко тримесечие да предоставя на Доставчика, в електронен вид на някой от посочените от него електронни адреси в Приложение №2 към настоящия Договор, описание на измервателните средства за клиентите на Доставчика. Данните се предоставят на Доставчика във връзка със задължението му по реда на чл.103а, ал.1 от Закон за акцизите и данъчните складове и НАРЕДБА № H-1 от 22.01.2014 г. за специфичните изисквания и контрола, осъществяван от митническите органи върху средствата за измерване и контрол на акцизни стоки.

**Чл. 16.** Доставчикът се задължава:

1. да заплаща дължимите съгласно този Договор суми в определените срокове;

2. да изпълнява точно всички останали задължения, по този Договор;

3. да информира ЕР Юг за всяка промяна на адреса, факса или телефонния номер, лица за контакт и неговия адрес на електронната поща, както и при промяна в актуалното състояние на клиентите, чиито Обекти попадат в обхват на този Договор, по реда, посочен в чл.29, ал.1.

4. да информира ЕР Юг 7 (седем) дни предварително, но не по-късно от 25-то число на текущия месец в случай, че сключен с негов клиент договор за продажба на електрическа енергия ще престане да действа, поради което Доставчикът няма да доставя електрическа енергия за този клиент, считано от 1-во число на следващия календарен месец.

**Раздел VII. ОТГОВОРНОСТИ И САНКЦИИ**

**Чл. 17.** (1) В случай че Доставчикът не изпълни задължението си по реда на чл.13 ал.4 от настоящия договор, ЕР Юг има правото да прекрати същия едностранно в частта, уреждаща финансовите взаимоотношения между страните, като уведоми надлежно клиентите на доставчика за причините и за датата на прекратяване на договора с Доставчика, като не носи отговорност за осъществени или неосъществени разплащания за мрежовите услуги между клиента и Доставчика.

**Чл. 18.** В случай че Обект на Клиент на Доставчика остане без електрозахранване по причина за която ЕР Юг отговаря, ЕР Юг дължи на Доставчика неустойка с обезщетителен характер, изчислено по формулата:

О=∑Ei\*(Цр-Циi), където:

О е размерът на неустойката в лева ;

Еi е недоставената енергия в часа „i“, в МВтч;

Цр е утвърдената от КЕВР цена, по която обществения доставчик продава на Крайните снабдители, в лв/МВтч;

Циi – e цената на балансиращата енергия от излишък за часа „i“, определена от ЕСО ЕАД, в лв/МВтч;

**Чл. 19.** В случай че се установи, че снабдяването с електрическа енергия и достъпа на Обекти на Клиент до Електроразпределителната мрежа не са преустановени от ЕР Юг на определената дата и заявения часови интервал, въпреки че това е било поискано от Доставчика по реда на чл.14, ЕР Юг дължи на Доставчика неустойка с обезщетителен характер, изчислена по формулата:

О=∑Ei\*(Цнi+Цпр+Цдоб) + ∑Es\*(Цр-Циs), където:

О е размерът на неустойката с обезщетителен характер в лв.;

Еi е енергията в МВтч, консумирана в часа „i“. Часът i е след посочения в искането за преустановяване на снабдяването ден и часови интервал;

Цнi – e цената на балансиращата енергия за недостиг за часа „i“, определена от ЕСО ЕАД в лв/МВтч. Часът „i“ e след посочения в искането за преустановяване на снабдяването ден и часови интервал

Цпр – цената на мрежовата услуга „пренос през разпределителна мрежа“ за 1 МВтч, които се начисляват върху потребеното количество електрическа енергия, лв/МВтч

Цдоб – стойността на добавките за 1 МВтч, които се начисляват върху потребеното количество електрическа енергия, лв./МВтч

Es e заявеното, но непотребено, количество електрическа енергия в часа „s“, в МВтч. Часът „s“ e преди посочения в искането на преустановяване на снабдяването ден и часови интервал

Цр е утвърдената от КЕВР цена, по която обществения доставчик продава на Крайните снабдители, в лв/МВтч;

Циs – e цената на балансиращата енергия от излишък за часа „s“, определена от ЕСО ЕАД, в лв/МВтч. Часът „s“ e преди посочения в искането на преустановяване на снабдяването часови интервал.

**Чл. 20.** (1)В случай, че Доставчикът не изпълни задължението си по чл.16, т.4 от този Договор, както и ако в посочения срок не е постъпило уведомление и от самия клиент, ЕР Юг не предприема действия, насочени към промяна на доставчика на съответния клиент.

(2) В случай, че в посочения в чл.16 т.4 срок, от Доставчика или от клиент на Доставчика, е постъпило уведомление за предстоящо прекратяване на договора за доставка на електрическа енергия, сключен по между им, ЕР Юг отправя запитване до другата страна. Ако другата страна или упълномощено от нея лице не потвърди верността на уведомлението или категорично го отхвърли, ЕР Юг не предприема действия, насочени към промяна на доставчика на съответния клиент.

(3) Предходната алинея не се прилага, в случай че самият клиент е предприел действия по смяна на доставчика по реда и в сроковете, определени с ПТЕЕ - до 10-то число на месеца, предхождащ месеца, от който се иска да започне продажбата от страна на новия доставчик, като това се счита за потвърждение от страна на клиента.

**Раздел VIII.НЕПРЕОДОЛИМА СИЛА**

**Чл. 21.** (1) Ако Страната е изцяло или частично възпрепятствана поради Непреодолима сила да изпълни своите задължения по този Договор се счита, че Позоваващата се страна не е допуснала нарушение или неизпълнение и тя се освобождава от съответните задължения за срока и доколкото Непреодолимата сила препятства тяхното изпълнение.

(2) За Позоваващата се страна не възниква задължение за изплащане на обезщетение за вреди съгласно този Договор.

(3) При възникване на Непреодолима сила Страните се задължават да се уведомяват във възможно най-кратки срокове за момента на възникването, както и да положат всички необходими усилия за намаляване или предотвратяване на вредите и последствията от Непреодолимата сила;

(4) В случай, че страната позоваваща се на Непреодолима сила не изпрати уведомлението по ал. 3 , същата няма право да се позовава на Непреодолима сила;

(5) В случай че Непреодолимата сила продължи повече от 180 (сто и осемдесет) дни, всяка от Страните има правото да прекрати Договора.

**Раздел IX.ПРЕКРАТЯВАНЕ ДЕЙСТВИЕТО НА ДОГОВОРА**

**Чл. 22.** (1) Действието на този Договор се прекратява:

1. по взаимно съгласие на Страните;

2. по искане на всяка от Страните с едномесечно писмено предизвестие, в този случай всяка от Страните е длъжна да изпълни всичките си задължения към другата преди датата на прекратяване на Договора;

3. в хипотезите на чл.12, ал. 9 и чл.13, ал.3 – едностранно от ЕР Юг със седемдневно писмено предизвестие, в случай че Доставчикът не е изпълнил задължението си за възстановяване/актуализиране на обезпечението по този Договор;

4. в други, предвидени в закона или в този Договор случаи.

(2) При прекратяване действието на този Договор, Страните подписват двустранен протокол за уреждане на финансовите си взаимоотношения.

(3) В случай, че Доставчикът откаже да подпише протокола по ал.2, то Страните се съгласяват, че той не оспорва дължимостта на всички суми, претендирани от ЕР Юг.

**Раздел X. УРЕЖДАНЕ НА СПОРОВЕ**

**Чл. 23.** Страните заявяват, че са съгласни всички спорове, породени по повод или във връзка с този Договор или отнасящи се до тях, включително спорове, отнасящи се до тяхното тълкуване, недействителност, изпълнение или прекратяване, или приспособяването им към нововъзникналите обстоятелства, да се уреждат чрез преговори помежду им.

**Чл. 24.** Ако не бъде постигнато споразумение, спорът ще бъде отнесен към компетентния съд по седалище на ЕР Юг. Отнасянето на спора за разрешаване от съда няма да бъде причина за прекратяване изпълнението на другите задължения по този Договор.

**Чл. 25.** За всички, останали неуредени в този Договор въпроси, се прилагат разпоредбите на действащото българско законодателство.

**Раздел XI.ДРУГИ УСЛОВИЯ**

**Чл. 26.** (1)ЕР Юг може да предлага промени в клаузите по този Договор, като писмено уведоми Доставчика най-малко 30 (тридесет) дни преди промените да влязат в сила.

(2) В срок до 14 (четиринадесет) от получаване на уведомлението по предходната алинея, Доставчикът уведомява писмено ЕР Юг дали приема предложените промени.

(3) В случай че Доставчикът не приеме предложените промени по ал.1, той има право да изпрати на ЕР Юг искане за прекратяване на Договора в срока по ал.1. В искането се посочва желаната дата на прекратяване, която не може да бъде след датата на влизане в сила на промените по ал.1

(4) В случай, че не е получено искане за прекратяване на Договора по ал.3, ЕР Юг счита, че Доставчикът приема предложените промени.

**Чл. 27.** Всички изменения и допълнения на този Договор се извършват в писмена форма.

**Чл. 28.** (1)По време на действието на този Договор Доставчикът е длъжен незабавно да се уведоми ЕР Юг за всички настъпили промени по неговата фирмена и данъчна регистрация, отнасящи се, но неограничаващи се до: наименование на дружеството, седалище и адрес за кореспонденция, номера на банкови сметки и други обстоятелства от съществено значение за изпълнение на задълженията му по този Договор.

(2) При неизпълнение на задълженията по предходната алинея, Страните се съгласяват, че всички изпратени съобщения и уведомления до посочените в началото адреси се считат за получени. В случай, че в тази се налага преиздаване на фактури от страна на ЕР Юг, Доставчикът заплаща всички предизвикани разходи.

# Чл. 29. (1) Всякакви документи, включително съобщения, уведомления и други, свързани с настоящия Договор , ще бъдат разменяни по факс, електронна поща, обикновена поща или регистрирана куриерска услуга на адреса на Страните, посочени в Приложение №2.

# (2) Всички уведомления и предизвестия по силата на този Договор , за които не е предвиден конкретен срок, са със срок 7 (седем) дни преди съответното събитие, което ги налага.

**Чл. 30.** ЕР Юг има право да използва и предоставя на ЕСО ЕАД и координаторите на балансираща групи необходимите за изпълнението на задълженията им данни за Клиентите на Доставчика изключително и само съобразно съответните законови разпоредби.

**Чл. 31.** ЕР Юг и Доставчикът имат задължението да съхраняват търговската информация, която са придобили по силата на този Договор , като нямат право да я разгласяват пред трети лица, освен в случаите посочени в този Договор или когато това се изисква от действащото законодателство.

**Раздел XІI. ЗАЩИТА НА ЛИЧНИТЕ ДАННИ**

**Чл. 32.** ЕР Юг е администратор на лични данни, като такъв обработва предоставените му лични данни за негови клиенти, съгласно разпоредбите на действащото законодателство. ЕР Юг се задължава да не предоставя поверената му информация в качеството му на администратор на лични данни на други лица, освен в изрично посочени в законодателството случаи. Пълната информация относно обработването на личните данни на Клиентите е налична на Интернет страницата на ЕР Юг, както и във всяко място за обслужване на клиенти.

**Приложения:**

Приложение № 1 – ”Декларация-съгласие“ – Предоставя се от Търговеца само при изрично искане от Мрежовия оператор

Приложение № 2 – „Упълномощени лица за кореспонденция между Страните”;

Приложение № 3 – „Банкова гаранция - образец”;

Приложение № 4 – „Декларация за получаване на електронна фактура и избор начин на плащане“;

Приложение № 5 – „Списък на клиентите, с които Доставчикът има сключен договор за комбинирани услуги“ – подава се при всяко добавяне / изваждане на клиент/и със почасово измерване на ел.енергия.

|  |  |
| --- | --- |
| **За ЕР Юг:**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Атанас Тодоров –  Ръководител отдел „Мрежови клиенти и администрация“  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Здравко Братоев –  Заместник-председател на Съвета на директорите | **За Доставчика:**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |